b'\n_START_ARTICLE_\nSideshow Bob\n_START_SECTION_\nHahmon kuvaus\n_START_PARAGRAPH_\nSideshow Bobilla on valtava, palmun latvaa muistuttava punaisenruskea tukka, luihu olemus sek\xc3\xa4 kalpea ihonv\xc3\xa4ri. H\xc3\xa4nell\xc3\xa4 on luonnostaan klovnin kenki\xc3\xa4 vastaavat suhteettoman pitk\xc3\xa4t jalkater\xc3\xa4t. H\xc3\xa4nell\xc3\xa4 on erinomainen laulu\xc3\xa4\xc3\xa4ni ja h\xc3\xa4n laulaa mielell\xc3\xa4\xc3\xa4n otteita Gilbertin ja Sullivanin opereteista. Poliittiselta n\xc3\xa4k\xc3\xb6kannaltaan h\xc3\xa4n on republikaani._NEWLINE_Toistuvassa kestovitsiss\xc3\xa4 Bob astuu maassa olevaan haravaan, jolloin harava ponkaisee h\xc3\xa4nt\xc3\xa4 naamaan, ja t\xc3\xa4m\xc3\xa4 toistuu yleens\xc3\xa4 monta kertaa per\xc3\xa4kk\xc3\xa4in, koska seuraavan askeleen kohdalla onkin uusi harava. Haravat on usein j\xc3\xa4tetty todella omituisiin paikkoihin. Saatuaan iskun haravan varresta kasvoihinsa Bob mumisee ja \xc3\xa4\xc3\xa4ntelee \xc3\xa4rsyyntyneesti hetken._NEWLINE_Tavatessaan Bartin Sideshow Bobilla on tapana sanoa pahaenteisesti matalalla \xc3\xa4\xc3\xa4nell\xc3\xa4 \xe2\x80\x9dHello, Bart\xe2\x80\x9d (Hei, Bart). Bobin n\xc3\xa4hdess\xc3\xa4\xc3\xa4n kaikki Simpsonit huudahtavat aina yhteen \xc3\xa4\xc3\xa4neen \xe2\x80\x9dAaah! Sideshow Bob!\xe2\x80\x9d_NEWLINE_17. kauden jaksossa \xe2\x80\x9dKosto on suloinen\xe2\x80\x9d ja 19. kauden jaksossa \xe2\x80\x9dKuolettava mainoskikka\xe2\x80\x9d Bobilla on italialainen vaimo Francesca (\xc3\xa4\xc3\xa4nin\xc3\xa4yttelij\xc3\xa4 Maria Grazia Cucinotta) ja t\xc3\xa4m\xc3\xa4n kanssa poika Gino (\xc3\xa4\xc3\xa4nin\xc3\xa4yttelij\xc3\xa4 Tress MacNeille), mutta heit\xc3\xa4 ei mainita muissa jaksoissa.\n_START_SECTION_\nVaiheet Simpsoneissa\n_START_PARAGRAPH_\nSimpsonien 1. tuotantokaudella Sideshow Bob oli nimens\xc3\xa4 mukaisesti sideshow- eli sivuesiintyj\xc3\xa4 Hassu-klovnin televisio-ohjelmassa. H\xc3\xa4nen ensiesiintymisens\xc3\xa4 oli jaksossa  \xe2\x80\x9dSankarin p\xc3\xa4\xc3\xa4\xe2\x80\x9d, jossa h\xc3\xa4net n\xc3\xa4htiin Hassun seurassa ensin vilahdukselta tv-ruudussa ja my\xc3\xb6hemmin vihaisessa v\xc3\xa4kijoukossa. Jaksossa \xe2\x80\x9dKomedian kuningas\xe2\x80\x9d h\xc3\xa4n lavasti Hassun syylliseksi Apun kaupan aseelliseen ry\xc3\xb6st\xc3\xb6\xc3\xb6n, kaappasi Hassun ohjelman itselleen ja muutti sen korkeakulttuuria k\xc3\xa4sittelev\xc3\xa4ksi. Hassun fani Bart Simpson kuitenkin paljasti h\xc3\xa4nen juonensa, ja niin Sideshow Bob joutui ensimm\xc3\xa4isen kerran vankilaan. H\xc3\xa4nen tilalleen Hassu-Klovnin apulaiseksi tuli Sideshow Mel._NEWLINE_Sideshow Bob n\xc3\xa4kyi t\xc3\xa4m\xc3\xa4n j\xc3\xa4lkeen vilauksena 2. kauden jakson \xe2\x80\x9dIhme\xe2\x80\x9d talvisessa kohtauksessa sek\xc3\xa4 3. kauden jaksossa \xe2\x80\x9dSuosikki\xe2\x80\x9d, jossa h\xc3\xa4n istui Bartin kanssa samassa selliss\xc3\xa4._NEWLINE_Sideshow Bobin varsinainen paluu oli 3. tuotantokauden jaksossa \xe2\x80\x9dMusta leski\xe2\x80\x9d, jossa h\xc3\xa4n vankilasta vapauduttuaan meni naimisiin Margen siskon Selma Bouvierin kanssa. Bob aikoi murhata Selman h\xc3\xa4\xc3\xa4y\xc3\xb6n\xc3\xa4 peri\xc3\xa4kseen t\xc3\xa4m\xc3\xa4n rahat, mutta Bart paljasti juonen viime hetkell\xc3\xa4._NEWLINE_5. kauden jaksossa \xe2\x80\x9dCape Fear\xe2\x80\x9d j\xc3\xa4lleen vankilasta vapautunut Sideshow Bob l\xc3\xa4hetti Bartille verisi\xc3\xa4 uhkauskirjeit\xc3\xa4, jolloin Simpsonit muuttivat peloissaan pois Springfieldist\xc3\xa4. Bob seurasi heit\xc3\xa4 ja hy\xc3\xb6kk\xc3\xa4si y\xc3\xb6ll\xc3\xa4 heid\xc3\xa4n asuntolaivaansa, mutta Bart onnistui harhauttamaan h\xc3\xa4nt\xc3\xa4 kunnes poliisit osuivat paikalle. Haravavitsi (ks. edell\xc3\xa4) ja Bobin tunnusmusiikki (ks. j\xc3\xa4ljemp\xc3\xa4n\xc3\xa4) n\xc3\xa4htiin ja kuultiin ensi kerran t\xc3\xa4ss\xc3\xa4 jaksossa._NEWLINE_Seuraavaksi Sideshow Bob valittiin Springfieldin pormestariksi 6. kauden jaksossa \xe2\x80\x9dKuolleet sielut\xe2\x80\x9d, mutta Bart ja Lisa paljastivat h\xc3\xa4nen v\xc3\xa4\xc3\xa4rent\xc3\xa4neen \xc3\xa4\xc3\xa4ni\xc3\xa4 vaaleissa. 7. kauden jaksossa \xe2\x80\x9dBobin poksahdus\xe2\x80\x9d vankilasta paennut Bob uhkasi koko kaupunkia kaappaamallaan armeijan ydinpommilla vaatien televisio-ohjelmien lopettamista ja yritti lis\xc3\xa4ksi tappaa Hassu-klovnin kamikaze-lennolla, mutta Bart ja Lisa sabotoivat j\xc3\xa4lleen h\xc3\xa4nen juonensa._NEWLINE_8. kauden jaksossa \xe2\x80\x9dMallivanki vapaalla\xe2\x80\x9d Sideshow Bob oli parantanut tapansa ja jakson roisto olikin h\xc3\xa4nen kateellinen veljens\xc3\xa4 Cecil, jonka pys\xc3\xa4ytt\xc3\xa4misess\xc3\xa4 Bob auttoi Bartia ja Lisaa. Kun poliisip\xc3\xa4\xc3\xa4llikk\xc3\xb6 Wiggum jakson lopussa passitti my\xc3\xb6s Bobin syytt\xc3\xb6m\xc3\xa4n\xc3\xa4 vankilaan, Bob vannoi j\xc3\xa4lleen kostoa._NEWLINE_Sideshow Bob teki v\xc3\xa4lill\xc3\xa4 sovinnon Hassu-klovnin kanssa, koska h\xc3\xa4n kaikesta huolimatta arvostaa t\xc3\xa4t\xc3\xa4 viihdetaiteilijana, mutta muutti mielens\xc3\xa4 12. kauden jaksossa \xe2\x80\x9dBobin kosto\xe2\x80\x9d kuultuaan Hassun tuhonneen kaikki nauhat sarjansa vanhoista jaksoista, joissa Bob oli esiintynyt. Vankilasta vapautunut Bob meni t\xc3\xb6ihin Springfieldin ala-asteelle ja hypnotisoi Bartin tappamaan Hassun t\xc3\xa4m\xc3\xa4n juhlal\xc3\xa4hetyksess\xc3\xa4. Hassu kuitenkin piti l\xc3\xa4hetyksess\xc3\xa4 yll\xc3\xa4tt\xc3\xa4en Bobia ylist\xc3\xa4neen liikuttavan puheen, jolloin Bob pys\xc3\xa4ytti Bartin viime hetkell\xc3\xa4, mutta joutui silti takaisin vankilaan. H\xc3\xa4net tuomittiin t\xc3\xa4ll\xc3\xa4 kertaa kuolemaan, mutta h\xc3\xa4n onnistui jollain tavalla v\xc3\xa4ltt\xc3\xa4m\xc3\xa4\xc3\xa4n t\xc3\xa4m\xc3\xa4n kohtalon. 14. kauden jaksossa \xe2\x80\x9dSuuri etsiv\xc3\xa4\xe2\x80\x9d Sideshow Bob palkattiin rikollisten juonien asiantuntijana selvitt\xc3\xa4m\xc3\xa4\xc3\xa4n kuka yritti murhata Homerin kylpyl\xc3\xa4ss\xc3\xa4. T\xc3\xa4ss\xc3\xa4 jaksossa Bobille tarjoutui tilaisuus tappaa Bart, mutta h\xc3\xa4n ei pystynyt siihen, koska oli "tottunut t\xc3\xa4m\xc3\xa4n kasvoihin"._NEWLINE_17. kauden jaksossa \xe2\x80\x9dKosto on suloinen\xe2\x80\x9d Simpsonit kohtasivat Italiassa uuden el\xc3\xa4m\xc3\xa4n aloittaneen Bobin, joka oli nyt perheellinen ja er\xc3\xa4\xc3\xa4n pikkukyl\xc3\xa4n pormestari. Simpsonit m\xc3\xb6l\xc3\xa4yttiv\xc3\xa4t vahingossa Bobin rikollisesta taustasta, jolloin h\xc3\xa4n sai kaupungin vihat niskaansa ja yritti j\xc3\xa4lleen kostaa Simpsoneille koko perheens\xc3\xa4 voimin. 19. kauden jaksossa \xe2\x80\x9dKuolettava mainoskikka\xe2\x80\x9d Bartia syytettiin Bobin taposta, sill\xc3\xa4 Bart heitti oikeudenk\xc3\xa4ynniss\xc3\xa4 Bobin k\xc3\xa4ytt\xc3\xa4m\xc3\xa4t nitrot ikkunasta. Ilmeni kuitenkin, ett\xc3\xa4 Bob oli perheens\xc3\xa4 avulla lavastanut kuolemansa, ja h\xc3\xa4n yritti tappaa Bartin lukitsemalla t\xc3\xa4m\xc3\xa4n ruumisarkkuun krematoriossa, mutta Lisa paljasti juonen ja Bart pelastui. T\xc3\xa4m\xc3\xa4 jakso oli Cecil-veljen toinen ja viimeinen sek\xc3\xa4 veljesten vanhempien ainoa esiintyminen sarjassa._NEWLINE_21. kauden jaksossa \xe2\x80\x9dPeriviholliset\xe2\x80\x9d kasvojaan vaihtanut Sideshow Bob muutti Simpsoneiden naapuriin Walt-nimiseksi mieheksi tekeytyneen\xc3\xa4. H\xc3\xa4n sieppasi Bartin tappaakseen t\xc3\xa4m\xc3\xa4n osavaltioiden rajalla, jossa poliisi ei voisi vangita h\xc3\xa4nt\xc3\xa4, mutta Bart sai j\xc3\xa4lleen harhautettua h\xc3\xa4nt\xc3\xa4 avun tuloon asti. 25. kauden jaksossa \xe2\x80\x9dMuunneltua murkinaa\xe2\x80\x9d Sideshow Bob suoritti ty\xc3\xb6palvelua geenimuunneltuja kasviksia valmistavan suuryrityksen laboratoriossa ja paetessaan paljasti hankkineensa yli-inhimilliset kyvyt t\xc3\xa4ydent\xc3\xa4m\xc3\xa4ll\xc3\xa4 omaa geeniperim\xc3\xa4\xc3\xa4ns\xc3\xa4 el\xc3\xa4inten geeneill\xc3\xa4. H\xc3\xa4n yritti lopuksi itsemurhaa, mutta ep\xc3\xa4onnistui hukuttautumisessa, koska oli kasvattanut itselleen kidukset._NEWLINE_Sarjan normaalista juonijatkumosta poikkeavassa 27. kauden halloween-jaksossa \xe2\x80\x9dKauhujen talo, osa 26\xe2\x80\x9d Sideshow Bob onnistui tappamaan Bartin, mutta palautti h\xc3\xa4net henkiin, koska koki oman el\xc3\xa4m\xc3\xa4ns\xc3\xa4 merkityksett\xc3\xb6m\xc3\xa4ksi Bartin kuoltua. Bob vilahti my\xc3\xb6s 28. kauden jakson \xe2\x80\x9dKauhujen talo, osa 27\xe2\x80\x9d avauskohtauksessa, jossa Maggie esti h\xc3\xa4nen aikeensa katkaisemalla h\xc3\xa4nelt\xc3\xa4 p\xc3\xa4\xc3\xa4n. Bobin toistaiseksi viimeisin esiintyminen on ollut 29. kauden jaksossa \xe2\x80\x9dKadonnut keppostelija\xe2\x80\x9d, jossa h\xc3\xa4n etsi mets\xc3\xa4\xc3\xa4n kadonnutta Bartia. T\xc3\xa4ss\xc3\xa4 jaksossa Bob luopui toisen kerran vapaaehtoisesti tilaisuudesta tappaa Bart ja v\xc3\xa4itti parantuneensa pakkomielteest\xc3\xa4\xc3\xa4n kostoon._NEWLINE_Kun Simpsonien alkutekstijakso uudistettiin vuonna 2008, siihen lis\xc3\xa4ttiin kohta, jossa pikaisesti vilahtava Sideshow Bob yritt\xc3\xa4\xc3\xa4 huitaista jalkak\xc3\xa4yt\xc3\xa4v\xc3\xa4ll\xc3\xa4 rullalautailevaa Bartia viidakkoveitsell\xc3\xa4.'